CELEX: 62008TN0045
Language: mt
Date: 2008-01-29 00:00:00
Title: Kawża T-45/08: Rikors ippreżentat fid- 29 ta' Jannar 2008 — Transportes Evaristo Molina vs Il-Kummissjoni

12.4.2008   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               C 92/36
            
         Rikors ippreżentat fid-29 ta' Jannar 2008 — Transportes Evaristo Molina vs Il-Kummissjoni
   (Kawża T-45/08)
   (2008/C 92/73)
   Lingwa tal-kawża: L-Ispanjol
   Partijiet
   
      Rikorrenti: Transportes Evaristo Molina, S.A. (Santa María del Águila, Spanja) (rappreżentanti: A. Hernández Pardo, L. Ruiz Ezquerra u M. C. Flores Hernández, abogados)
   
      Konvenuta: Il-Kummissjoni tal-Komunitajiet Ewropej
   Talbiet tar-rikorrenti
   
               —
            
            
               tannulla d-deċiżjoni tal-Kummissjoni tat-12 ta' April 2006 dwar proċedura ta' applikazzjoni ta' l-Artikolu 81 tat-Trattat KE, Każ COMP/B-1/38.348 Repsol CPP, u
            
         
               —
            
            
               tikkundanna lill-Kummissjoni tal-Komunitajiet Ewropej għall-ispejjeż.
            
         Motivi u argumenti prinċipali
   Dan ir-rikors huwa indirizzat kontra d-deċiżjoni tal-Kummissjoni tat-12 ta' April 2006, li permezz tagħha din l-istituzzjoni aċċettat ir-rabta proposta mir-REPSOL CPP, skond l-Artikolu 9(1) tar-Regolament (KE) Nru 1/2003 (1).
   Din id-deċiżjoni ngħatat fil-kuntest tal-proċeduri miftuħa wara t-talba, minn REPSOL CPP, ta' attestazzjoni negattiva jew, fin-nuqqas ta' dan, ta' eżenzjoni individwali f'dak li jikkonċerna l-ftehim u/jew il-mudelli ta' kuntratti li fuq il-bażi tagħhom din l-impriża tmexxi l-attività ta' distribuzzjoni tagħha ta' karburanti għal vetturi b' mutur permezz ta' stazzjonjiet tal-petrol fi Spanja.
   Fil-proposta ta' rabta aċċettata mill-Kummissjoni, REPSOL CPP tintrabat b'mod partikolari li żżid in-numru annwali ta' stazzjonijiet tal-petrol li jistgħu jibdlu l-fornitur u, għal dan il-għan, REPSOL CPP tintrabat li toffri lil persuni li għandhom in-nuda proprjetà/operaturi ta' l-istazzjonijiet tal-petrol il-possibbiltà li jifdu d-dritt in rem ta' użufrutt jew ta' użu ta' bini, filwaqt li madankollu timponi l-osservanza ta' numru ta' kundizzjonijiet mill-operatur.
   Ir-rikorrenti, operatriċi-propretarja ta' stazzjoni tal-petrol, li kkonkludiet kuntratt ta' provvista ma' REPSIK CPP, issostni li sa mid-19 ta' Novembru 2003, data tal-komunikazzjoni ta' l-inklużjoni tagħha fl-Anness I tar-rabta ta' REPSOL CPP min-naħa ta' terz li għandu l-kompitu ta' verifika, id-deċiżjoni kkontestata tikkonċernaha direttament u individwalment.
   In sostenn tat-talba tagħha, ir-rikorrenti l-ewwel nett takkuża lill-Kummissjoni bi ksur ta' l-Artikolu 9 tar-Regolament Nru 1/2003. B'mod partikolari, ir-rikorrenti ssostni li l-Kummissjoni, għalkemm kellha għarfien ta' l-interpretazzjoni korretta tar-regoli fil-qasam ta' kompetizzjoni dwar il-limiti temporali, aċċettat ir-rabta proposta minn REPSOL CPP, fejn b'hekk qabżet u kisret l-għan ta' l-Artikolu 9 tar-Regolament Nru 1/2003. Minbarra dan, ir-rikorrenti ssostni f'dan il-kuntest li d-deċiżjoni kkontestata tikser l-Artikolu 9 tar-Regolament Nru 1/2003 u l-prinċipju ta' proporzjonalità peress li r-rabta aċċettata mill-Kummissjoni ma kinitx tali li tissodisfa b'mod adegwat il-preokupazzjonijiet espressi minnha.
   It-tieni nett, ir-rikorrenti tinvoka ksur tal-prinċipju li individwu ma jistax jibbenefika mill-atti illeċiti tiegħu, u janqas li jikseb arrikkiment mingħajr kawża ġusta.
   
      (1)  Ir-Regolament tal-Kunsill (KE) Nru 1/2003 tas-16 ta' Diċembru 2002 fuq l-implementazzjoni tar-regoli tal-kompetizzjoni mniżżlin fl-Artikoli 81 u 82 tat-Trattat (ĠU L 1, 2003, p. 1).